**Jizzax Davlat Pedagogika Universiteti “ O'zbek tili va adabiyoti” fakulteti 613-21-guruh talabasi Rasulova Feruzabonuning Mustaqillik davri o'zbek adabiyoti fanidan yozgan maqolasi.**

**Romanlarda davr, muhit va inson fojeasining badiiy ifodasi (Ulug'bek Hamdamning “ Muvozanat” asari asosida)**

 Annotatsiya: Ulug'bek Hamdamning “ Muvozanat” asarida dunyoda jamiki narsalar muvozanat asosiga qurilganligini, agar biz muvozanatni yo'qotsak dunyoning asl mohiyatini ham yo'qotishimiz mumkinligi haqida bayon qilingan. Roman nomining o‘zidayoq shuni anglashimiz mumkinki, yangi davr ostonasida turgan inson ko‘nglidagi mezon davr va makon o‘zgarishlari natijasida ma’lum darajada izdan chiqdi, saqlab turilgan muvozanatning qalqib ketishi keng ko‘lamda ifodalab berildi. Yozuvchi bu asarida muvozanat tushunchasiga badiiy nuqtayi nazardan yondashadi va muvozanatning inson hayotining har bir tarzida, jabhasida, namoyon bo‘lishini muvozanatning buzilish holatlarini bir necha obrazlar orqali ko‘rsatib beradi.

Kalit so‘zlar: mantiqiy izchillik, obrazlar siymosi, davr muhiti, ramz, g’oya, xarakter, mahorat, uslub.

 Adabiyotshunos va yozuvchi Ulug‘bek Hamdamning “ Muvozanat” romani qahramonlari Yusuf, Amir, Sodiq, Gulshoda, Oygul, Said, Mirazim obrazlari orqali inson moddiy va ma'naviy hayotda muvozanatni saqlay olishi kerakligi, har qanday holatda ham qiyinchiliklarga, mashaqqatlarga sabr bilan bardosh qilish kerakligi ko‘rsatib berilgan.

 Asarda O’zbekistonning mustaqillik yillaridagi dastlabki holati, insonlarning holati, yashash tarzi, jamiyatdagi muammolar bilan bir qatorda insonlarning ruhiy holatidagi o'zgarishlar aks ettirilgan¹.

 Asar Yusufning bolalik yillaridagi voqealar bilan boshlanadi. Yusuf hali hech kim yurmagan, hech kimning izi tushmagan oppoq qorda o‘z izini qoldiradi. Insonlar uning izidan, orqasidan ergashadi deb o‘ylaydi. Uning orqasidan kelayotgan avtobus go‘yo uning izidan quvib kelayotgan hayot qiyinchiliklari, hayotda duch keladigan muammolari edi. U borishni orzu qilgan, ammo borolmagani Ulug‘tog‘ esa uning hayotdagi orzu-umidlari edi.

 Yusufning tog‘asi Muhammadjon aka butun umrini jamiyat taraqqiyoti, xususan, o‘zi tug‘ilib o‘sgan Marhamat rivojiga bag‘ishlagan. O‘z faoliyati davomida adolat, haqiqat uchun kurashib kelgan. Yurtning ozodlikka erishishi haqida eng avval anglab yetganlardan va mustaqillik qo‘lga kiritilgach ham oson bo‘lmasligini, hamma jabha ham bir tekis, bir maromda ketmasligini eng oldin tushunganlardan. Muallif buni Muhammadjon aka o‘z bog‘ida qushni qafasdan ozod qilib, uni uchirib yuborish epizodi orqali yaqqol tasvirlagan.

 Amir (Yusufning akasi) vaqt o‘tishi bilan hayot yo‘lida, yashashda o‘zining asl maqsadini, tiriklik mazmunini yo‘qotib qo‘yadi; tuzum almashgach, jo‘n aytganda nima qilishini, qanday yo‘l tutishini, hayotini qanday izga solishini bilolmay, o‘zini dinga qattiq bog‘lab (dinga o‘ta qattiq berilish, mutaassiblik orqali o‘z-o‘zini chalg‘itmoqchi) to‘g‘ri yo‘lni topmoqchi bo‘ladi. Ammo u bu yo‘lda ham oltin o‘rtalik – muvozanatni saqlay olmaydi. Bunga sirtdan qaraganda o‘sha davr, tuzum aybdordek, asl sabab esa Amirning o‘zi, uning shaxsiyatida².

 Gulshoda (Amirning ayoli) Amir aslida unga uni baxtli qilish uchun uylangandi, ammo ruhiyatudagi holatlar tufayli buning uddasidan chiqolmadi. Qaytanga Gulshodaning kasalligi ustiga, shuncha mashaqqat, qiyinchiliklar bilan yashagani (Amirning telba holiga tushishi, undan avval ham ro‘zg‘or tashvishlari Gulshodaning gardaniga tushgani) unga katta zarba bo‘ldi, o‘limini tezlashtirdi.

Asarning nomi, undagi men anglagan asosiy mazmun esa jism va ruhdan iborat insonning ikki xil muvozanat- din va dunyo ishlari hamda moddiyat va ruhoniyat aro muvozanat o`rnata olishi muhimligi haqida. Rumiy boboning “agar danakni chaqib, mag`zinigina eksang, nihol unib chiqmaydi. Urug`ning tuproqni yorib chiqishi uchun ham mag`iz, ham qobiq birday muhim” mazmunidagi gaplari yodimga keladi.

Xulosa qilib aytadigan bo‘lsak, asar mohiyatida insonning har qanday holatda o‘zini, o‘zligini saqlab qolishi lozimligi, odamgarchilikni yo‘qotmaslik, hayotda nima yuz bermasin yashashda davom etish kabi g‘oyalar ilgari surilgan. Yuqoridagilar amal qilgan inson esa tom ma’noda hech qachon o‘z muvozanatini yo‘qotmaydi. Har qanday ziddiyatlar biror narsa ustida bo‘ladi va doim o‘sha asosiy narsa haqida ikki xil fikrlovchi insonlar bo‘lmasa, uning ahamiyati yo‘qoladi. Inson zoti muvozanatsiz tik bo‘la olmaydi, o‘zini tutolmaydi... Yo o‘ngga, yo so‘lga og‘ib, oxir-oqibat yiqiladi.

FOYDALANILGAN ADABIYOTLAR:

1.Ulug‘bek Hamdam. Muvozanat. – Toshkent: Yangi asr avlodi, 2021.

2.Quronov Dilmurod. Adabiy jarayonda Mom sindromi. .www.ziyouz.uz.

3.Qo‘chqorova Marhabo. Muvozanat romanida shartli ramzlar. Ilmiy maqola.

4.Normatov U. Tafakkur yog‘dusi. –T., 2006.

5. Hamdamov U. Badiiy tafakkur tadriji. –T.: Yangi asr avlodi, 2002.